Toshkent viloyatida firibgarlik uchun 5 marta sudlangan fuqaro yana shu jinoyat ustida qo‘lga tushdi

Toshkent viloyati Oqqo‘rg‘on tumanida fuqaroni o‘qishga kiritib qo‘yish evaziga undan pul talab qilgan shaxs qo‘lga olindi, deya xabar qilmoqda Bosh prokuratura huzuridagi Departament matbuot xizmati.

Ma’lum qilinishicha, Departamentning Toshkent viloyat boshqarmasi, Oqqo‘rg‘on tuman bo‘limi va viloyat IIB xodimlari bilan hamkorlikda tezkor tadbir o‘tkazilgan. Unda muqaddam 5 marotaba firibgarlik jinoyatlari uchun sudlangan fuqaro O‘.M. fuqaro F.ning qizini tanishlari orqali 5000 AQSh dollari evaziga Toshkent davlat yuridik universitetiga o‘qishga kiritib qo‘yishga ishontirib, oldindan 1100 AQSh dollarini olgan vaqtida ashyoviy dalillar bilan ushlangan.
Mazkur holat yuzasidan Jinoyat kodeksining 168-moddasi (firibgarlik) va 28, 211-moddasi (pora berish) bilan jinoyat ishi qo‘zg‘atilib, tergov harakatlari o‘tkazilmoqda.